அதுல் கசுபேக்கர்

**அதுல் கசுபேக்கர்** (*Atul Kasbekar*) என்பவர் இந்தியாவைச் சேர்ந்த ஆடை அலங்கார புகைப்படக் கலைஞர் ஆவார். 1965 ஆம் ஆண்டு ஏப்ரல் மாதம் 22 ஆம் தேதியன்று இவர் பிறந்தார். தனது கிங்ஃபிசர் நாட்காட்டி படப்பிடிப்புகளுக்காக அறியப்படுகிறார். பிளிங்! எண்டர்டெயின்மெண்ட்டு சொல்யூசன்சு மற்றும் கார்ப்பரேட் இமேச்சு ஆகியவற்றின் நிறுவனங்களின் உரிமையாளராகவும், எலிப்சிசு எண்டர்டெயின்மெண்ட்டில் கூட்டாண்மை மூலம் இந்தி மொழித் திரைப்பட தயாரிப்பாளராகவும் உள்ளார்.

## கல்வி
அதுல் கசுபேக்கர் மும்பையில் பிறந்தார். அங்குள்ள கேம்பியன் பள்ளி மற்றும் ஜெய் இந்து கல்லூரியில் (மும்பை பல்கலைக்கழகம்) தனது கல்வியைப் பயின்றார். பின்னர், வேதியியல் பொறியியல் பயில்வதற்காக வேதியியல் தொழில்நுட்ப நிறுவனத்தில் சேர்ந்தார். ஆயினும், கௌதம் ராசத்யக்சாவிடம் ஆலோசனை பெற்ற பிறகு , ஒரு புகைப்படக் கலைஞராகும் நோக்கில் தனது இரண்டாம் ஆண்டிலேயே படிப்பை பாதியில் கைவிட்டார். அமெரிக்காவின் சாண்டா பார்பராவில் அமைந்துள்ள புரூக்சு நிறுவனத்தில் பட்டம் பெற்றார். லாசு ஏஞ்சல்சில், டென்னிசு கிரே, ரான் சிலென்சாக்கு, ஜேம்சு பி. வுட், ஜே சில்வர்மேன், ஜே பி. மோர்கன், பில் வெர்ட்சு மற்றும் டேவிட் லெ பான் உள்ளிட்ட புகைப்படக் கலைஞர்களிடம்  ஒரு பயிற்சியாளராகப் பணியாற்றினார் .

## தொழில்
### புகைப்படம் எடுத்தல்

கசுபேக்கர் 1990ஆம் ஆண்டில்  இந்தியா திரும்பினார். 1991ஆம் ஆண்டில், நெகடிவ் சிபேசு என்ற ஒளிப்பட அரங்கினைத் தொடங்கி, புகைப்படக் கலைஞராக தனது தொழில்முறை வாழ்க்கையைத் தொடங்கினார். *வதிலால் மற்றும் இலிண்டாசு* விளம்பர நிறுவனத்திற்கான வணிகப் பணிகள் செய்து தனது தொழில் வாழ்க்கையைத் தொடங்கியதாக இவர் குறிப்பிட்டுள்ளார்.

நீச்சல் உடையில் விளம்பர மாதிரி நபர்களை இடம்பெறச் செய்து கிங்ஃபிசர் நாட்காட்டியைப்  படமாக்கியதற்காக கசுபேக்கர் அறியப்பட்டார். அவர்களில் சிலர் வெற்றிகரமான நடிப்பு வாழ்க்கையைத் தொடர்ந்தனர்.

### நிறுவனங்கள்
2006-ஆம் ஆண்டில், நிறுவனங்களுக்கான அடையாளம் மற்றும் பிம்ப மேலாண்மை நிறுவனமான 'Corporate Image'-நிறுவனத்தை கசுபேக்கர் தொடங்கினார்.

2007-ஆம் ஆண்டில் தொடங்கப்பட்ட, பிரபலங்களின் மேலாண்மை நிறுவனமான பிளிங் எண்டெர்டெயின்மெண்ட்டு சொல்யூசன்சு நிறுவனத்தின் முதன்மைப் பொறுப்பாளராகவும் திகழ்கிறார்.

### திரைப்படத் தயாரிப்பு
நீர்சா (2016)' துமாரி சுலு  (2017) ஒய் சீட் இந்தியா (2019)  மற்றும் லூப் லபேட்டா  (2022)' உள்ளிட்ட பாலிவுட் திரைப்படங்களை கசுபேக்கர் இணைந்து தயாரித்துள்ளார். 2016-ஆம் ஆண்டில், தனுச்  கார்க் என்பவருடன் இணைந்து எலிப்சிசு எண்டர்டயின்மெண்ட்டு என்ற தயாரிப்பு நிறுவனத்தை இவர் உருவாக்கினார்.

## அங்கீகாரம்
2004-ஆம் ஆண்டில் நடைபெற்ற * பன்னாட்டு உணவு மற்றும் பானத் துறைக்கான படைப்பாற்றல் சிறப்பு விருதுகள்*  விழாவில், கிங்ஃபிசர் நாட்காட்டியை உருவாக்கியதற்காக கசுபேக்கரும், யுபி குழுமத்தைச் சேர்ந்த விஜய் மல்லையாவும் இணைந்து விருது பெற்றனர். 2005-ஆம் ஆண்டிலும் இவ்விருதை இவர்கள் மீண்டும் வென்றனர். அந்த ஆண்டில், இவ்விருதைப் பெற்ற  இந்தியர்கள் இவர்களே மட்டுமே ஆவர்.

இந்தியப் புகைப்படக் கலைஞர்கள் சங்க  அமைப்பின் கௌரவத் தலைவராக இவர் பணியாற்றியுள்ளார்.

## தனிப்பட்ட வாழ்க்கை
கசுபேக்கருக்கும் அவரது மனைவி வந்தனாவுக்கும் அர்னவ் கசுபேக்கர் மற்றும் நவோமி கசுபேக்கர் என இரட்டைப் பிள்ளைகள் உள்ளனர்.
## மேற்கோள்கள்

## வெளி இணைப்புகள்
*https://web.archive.org/web/20130930093157/https://www.atulkasbekar.com/ Official website], archived from the original on 30 September 2013

பகுப்பு:நாடு வாரியாக புகைப்படக் கலைஞர்கள்
பகுப்பு:இந்தியர்கள்
பகுப்பு:வாழும் மக்கள்
பகுப்பு:1991 பிறப்புகள்
பகுப்பு:இந்தியப் புகைப்படக்கலைஞர்கள்
பகுப்பு:1965 பிறப்புகள்
பகுப்பு:மும்பையைச் சேர்ந்தவர்கள்